د هند صدراعظم د 'محمدنبي او راشد خان لوبه' وستایله
د هند صدراعظم نریندرا مودي ولسمشر غني سره په ملاقات کې د افغانستان په کرکټ هم خبرې وکړې.
په هند کې د افغانستان سفیر شیدا محمد ابدالي امریکا غږ اشنا ته وویل چې د هند لومړي وزیر نریندرا مودي د افغانستان د کرکټ ستاینه وکړه او په خپله یې د "راشد خان او محمد نبي نومونه واخیستل، په آی پي ال کې یي د هغو ګډون او لوبه وستایله". ښاغلی ابدالي وايي د هند صدراعظم ژمنه وکړه چې هېواد به یې له افغانستان سره د کرکټ په برخه کې خپلې مرستې روانې وساتي. هغه وايي ښاغلي مودي له ولسمشر غني سره په خصوصي مجلس کې هیله وښوده چې په اینده کې هم افغان لوبغاړي د آی پي ال په سیالیو کې وویني. ولسمشر غني د سه شنبې په ورځ په یو ورځني سفر هند ته تللی و. ښاغلي ابدالي دا خبره په خپل ټویټر کې هم لیکلې ده. محمد نبي او راشد خان د افغانستان د کرکټ لومړني لوبغاړي وو چې په آی پي ال کې ولوبېدل او ځلېدل. راشد خان امریکا غږ اشنا ته ویلي وو چې د آی پي ال سیالیو تنظیمونکو ورته ډاډ ورکړی چې د آی پي ال په را روانو سیالیو کې به د لوبېدو چانس ورکړل شي. د هند کرکټ بورډ افغانستان ته یو لوبغالی ورکړی چې له نورو هېوادونو سره په کې سیالي وکړي، د نا امنیو له کبله افغانستان ته نورې لوبډلې نه ورځي. پر دې سربېره د ښاغلي ابدالي په خبره د هند د کورنیو چارو وزارت پلان لري چې د محمد نبي او راشد خان په ژوند باندې یو مستند فلم هم جوړ کړي. افغانستان په همدې کال کې د کرکټ د نړیوالې شورا غړی شو او وروستیو بریاو یې د کرکټ ډېر مینوال او مبصرین حیران کړي دي. د افغانستان د کرکټ د ملي لوبډلو لسګونه لوبغاړي همدا اوس په هند کې په تمرینونو بوخت دي. جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.